CELEX: 32021R2153
Language: hr
Date: 2021-08-06 00:00:00
Title: Delegirana uredba Komisije (EU) 2021/2153 оd 6. kolovoza 2021. o dopuni Direktive (EU) 2019/2034 Europskog parlamenta i Vijeća u pogledu regulatornih tehničkih standarda kojima se određuju kriteriji za primjenu zahtjeva iz Uredbe (EU) br. 575/2013 na određena investicijska društva (Tekst značajan za EGP)

7.12.2021   
               
               
                  HR
               
               
                  Službeni list Europske unije
               
               
                  L 436/9
               
            
         DELEGIRANA UREDBA KOMISIJE (EU) 2021/2153
         оd 6. kolovoza 2021.
         o dopuni Direktive (EU) 2019/2034 Europskog parlamenta i Vijeća u pogledu regulatornih tehničkih standarda kojima se određuju kriteriji za primjenu zahtjeva iz Uredbe (EU) br. 575/2013 na određena investicijska društva
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         Direktiva (EU) 2019/2034 Europskog parlamenta i Vijeća od 27. studenoga 2019. o bonitetnom nadzoru nad investicijskim društvima i izmjeni direktiva 2002/87/EZ, 2009/65/EZ, 2011/61/EU, 2013/36/EU, 2014/59/EU i 2014/65/EU (1), a posebno njezin članak 5. stavak 6. treći podstavak,
         budući da:
         
                     (1)
                  
                  
                     U skladu s člankom 5. stavkom 1. Direktive (EU) 2019/2034 nadležna tijela mogu zahtijevati da se na određena investicijska društva primjenjuje isti bonitetni tretman kao na kreditne institucije obuhvaćene područjem primjene Uredbe (EU) br. 575/2013 Europskog parlamenta i Vijeća (2) i da podliježu bonitetnom nadzoru u skladu s Direktivom 2013/36/EU Europskog parlamenta i Vijeća (3).
                  
               
                     (2)
                  
                  
                     Za potrebe članka 5. stavka 1. točke (a) Direktive (EU) 2019/2034 trebalo bi odrediti da se, ako investicijsko društvo provodi aktivnosti u opsegu koji premašuje barem jedan od četiri kvantitativna praga za OTC izvedenice, provedene ponude odnosno prodaje financijskih instrumenata i/ili plasiranje financijskih instrumenata uz obvezu otkupa, odobrene kredite ili zajmove ulagateljima i nepodmirene dužničke vrijednosne papire, te aktivnosti provode u takvom opsegu da bi propast ili poteškoće investicijskog društva mogli dovesti do sistemskog rizika.
                  
               
                     (3)
                  
                  
                     S obzirom na sistemsku važnost aktivnosti investicijskih društava iz članka 5. Direktive (EU) 2019/2034 i potencijalni znatan učinak širenja zaraze na cijeli financijski sektor, investicijska društva koja su članovi sustava poravnanja kako je definirano u članku 4. stavku 1. točki 3. Uredbe (EU) 2019/2033 i koja pružaju usluge poravnanja drugim financijskim institucijama koje nisu članovi sustava poravnanja, trebala bi se uzeti u obzir za potrebe članka 5. stavka 1. točke (b) Direktive (EU) 2019/2034.
                  
               
                     (4)
                  
                  
                     Ova se Uredba temelji na nacrtu regulatornih tehničkih standarda koji je Europsko nadzorno tijelo za bankarstvo dostavilo Komisiji nakon savjetovanja s Europskim nadzornim tijelom za vrijednosne papire i tržišta kapitala.
                  
               
                     (5)
                  
                  
                     Europsko nadzorno tijelo za bankarstvo provelo je otvoreno javno savjetovanje o nacrtu regulatornih tehničkih standarda na kojem se temelji ova Uredba, analiziralo je moguće povezane troškove i koristi te zatražilo savjet Interesne skupine za bankarstvo osnovane u skladu s člankom 37. Uredbe (EU) br. 1093/2010 Europskog parlamenta i Vijeća (4),
                  
               DONIJELA JE OVU UREDBU:
         
            Članak 1.
            Opseg aktivnosti
            Za potrebe članka 5. stavka 1. točke (a) Direktive (EU) 2019/2034 smatra se da se aktivnosti investicijskog društva provode u takvim opsegu da bi propast ili poteškoće investicijskog društva mogli dovesti do sistemskog rizika ako investicijsko društvo premaši neki od sljedećih pragova:
            
                        (a)
                     
                     
                        ukupna bruto zamišljena vrijednost OTC izvedenica čije poravnanje ne obavlja središnja druga ugovorna strana iznosi 50 milijardi EUR;
                     
                  
                        (b)
                     
                     
                        ukupna vrijednost financijskih instrumenata za koje se provodi ponuda odnosno prodaja uz obvezu otkupa iznosi 5 milijardi EUR;
                     
                  
                        (c)
                     
                     
                        ukupna vrijednost odobrenih kredita ili zajmova ulagateljima za potrebe izvršavanja transakcija iznosi 5 milijardi EUR; i
                     
                  
                        (d)
                     
                     
                        ukupna vrijednost nepodmirenih dužničkih vrijednosnih papira iznosi 5 milijardi EUR.
                     
                  
         
            Članak 2.
            Član sustava poravnanja
            Investicijska društva koja su članovi sustava poravnanja i pružaju usluge poravnanja drugim subjektima financijskog sektora koji sami nisu članovi sustava poravnanja uzimaju se u obzir za potrebe članka 5. stavka 1. točke (b) Direktive (EU) 2019/2034.
         
         
            Članak 3.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 6. kolovoza 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 314, 5.12.2019., str. 64.
         
         
            (2)  Uredba (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (SL L 176, 27.6.2013., str. 1.).
         
            (3)  Direktiva 2013/36/EU Europskog parlamenta i Vijeća od 26. lipnja 2013. o pristupanju djelatnosti kreditnih institucija i bonitetnom nadzoru nad kreditnim institucijama i investicijskim društvima, izmjeni Direktive 2002/87/EZ te stavljanju izvan snage direktiva 2006/48/EZ i 2006/49/EZ (SL L 176, 27.6.2013., str. 338.).
         
            (4)  Uredba (EU) br. 1093/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za bankarstvo), kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (SL L 331, 15.12.2010., str. 12.).